27.12.2022
RO
Jurnalul Oficial al Uniunii Europene
C 493/157 Miercuri, 8 iunie 2022
26.
salută noile norme privind taxele aplicabile armatorilor și speră că această îmbunătățire a protocolului, dar și altele, inclusiv posibilitatea ca navele UE să își debarce capturile în porturi din afara Mauritaniei în circumstanțe excepționale, vor duce la o mai bună utilizare a posibilităților de pescuit disponibile în viitor; 27. salută faptul că armatorii din UE de traulere frigorifice pelagice și de nave pentru pescuit creveți care pescuiesc în temeiul protocolului vor contribui, cu titlu de redevență în natură, la politica de distribuire a peștelui către populațiile nevoiașe, rezervând 2 % din capturile lor pelagice transbordate sau debarcate la sfârșitul unei ieșiri în larg pentru Societatea Națională de Distribuție a Peștelui (SNDP); constată că consumul local de pește este în creștere în Mauritania; invită Comisia și autoritățile mauritane să se asigure că această contribuție ajunge efectiv la populație și nu în fabrici de făină de pește; 28. subliniază angajamentul de a pune în aplicare principiile și drepturile OIM pentru toți pescarii de pe navele UE, cu scopul de a elimina discriminarea la încadrarea în muncă și la ocuparea forței de muncă; consideră că aplicarea ar trebui monitorizată; 29. salută faptul că pe navele UE sunt angajați navigatori mauritani calificați în temeiul unor contracte care respectă standardele OIM și includ protecție socială; solicită intensificarea eforturilor de a angaja stagiari, cu scopul de a crește numărul persoanelor calificate în cadrul programului sectorial; 30.
invită Comisia să includă acordurile de parteneriat în domeniul pescuitului durabil ca element-cheie în parteneriatul UE cu Africa; 31.
salută proiectele finanțate prin ajutorul pentru dezvoltare al UE în Mauritania, cum ar fi „Promopeche”, care vizează crearea de locuri de muncă și formarea tinerilor în domeniul pescuitului artizanal; invită Comisia să îmbunătățească alinierea și coerența dintre acordul de parteneriat în domeniul pescuitului durabil și obiectivele de dezvoltare durabilă (ODD) ale ONU; 32. subliniază că pescuitul, inclusiv pescuitul la scară mică, este un sector important pentru economia Mauritaniei și este esențial pentru dezvoltarea economică a țării, securitatea alimentară, nutriție și șanse de angajare, în special pentru femei și tineri, precum și pentru asigurarea unei dezvoltări economice incluzive și sustenabile pentru toți; sprijină, prin urmare, măsurile care vizează creșterea semnificativă a rezilienței actorilor locali, inclusiv a micilor întreprinderi familiale și a comunităților costiere, la consecințele schimbărilor climatice și ale eroziunii zonelor de coastă; insistă asupra faptului că investițiile în pescuit trebuie să fie aliniate în mod clar la ODD ale ONU și să nu pună în pericol nevoile comunităților costiere; insistă asupra faptului că contribuția financiară prevăzută în noul acord ar trebui să fie distribuită într-un mod care să țină seama de rolul fundamental al comunităților costiere; 33.
solicită promovarea dezvoltării economice locale și regionale și consolidarea comunităților costiere care depind de resursele marine și care, prin urmare, trebuie să fie integrate pe deplin în gestionarea zonelor marine și de coastă; reamintește că refacerea biodiversității marine și în zonele de coastă susține comunitățile costiere și contribuie la atenuarea schimbărilor climatice și la adaptarea la acestea; subliniază că, pe parcursul procesului de punere în aplicare, trebuie să se organizeze consultări periodice cu comunitățile costiere; 34. recunoaște că piețele și producătorii din UE depind de importul de pește din Mauritania, printre alte țări, pentru a garanta disponibilitatea alimentelor pentru consumatorii din UE; 35.
solicită ca eforturile suplimentare ale UE în cadrul acestui acord de parteneriat în domeniul pescuitului durabil să se concentreze asupra eliminării subvențiilor dăunătoare și nesustenabile acordate sectorului pescuitului în cadrul OMC și al altor organisme internaționale, acordând o atenție deosebită pescuitului ilegal; 36. solicită ca acquis-ul juridic al UE, inclusiv hotărârile Curții de Justiție a UE, să fie respectat și aplicat în mod corespunzător în sectorul pescuitului din Mauritania și din zona sa înconjurătoare; 37. încredințează Președintei sarcina de a transmite prezenta rezoluție Consiliului, Comisiei, guvernelor și parlamentelor statelor membre, precum și guvernului și parlamentului Republicii Islamice Mauritania.